b'\n_START_ARTICLE_\nEnna (pokrajina)\n_START_SECTION_\nZgodovinske zanimivosti\n_START_PARAGRAPH_\nZanimiv je razvoj imena glavnega mesta pokrajine, ki zgovorno odra\xc5\xbea vso njeno zgodovino. Prvotni prebivalci so bili Sikani, ki so v trinajstem stoletju pr. n. \xc5\xa1t. be\xc5\xbeali pred vulkanskimi izbruhi Etne v notranjost otoka. Zgradili so mesto na visoki pe\xc4\x8dini (931 m nadmorske vi\xc5\xa1ine) v samem sredi\xc5\xa1\xc4\x8du Sicilije, ga utrdili in voja\xc5\xa1ko opremili. Imenovali so ga En-naan, kar je pomenilo Lepi kraj. Pleme Sikulov je dolgo oblegalo trdnjavo, a po mnogih neuspehih je bil sklenjen mir in s \xc4\x8dasom sta se plemeni zdru\xc5\xbeili. Tudi Grki, ki so pri\xc5\xa1li pet stoletij pozneje in so se zna\xc5\xa1li v bogati in napredni de\xc5\xbeeli, so se postopoma asimilirali, toda ostal je globok doprinos njihove kulture. Mesto je dobilo ime Henna. Okoli leta 300 je pri\xc5\xa1lo pod Siraku\xc5\xbeane in leta 212 pr n. \xc5\xa1t. so ga po krvavi bitki in z zvija\xc4\x8do zavzeli Rimljani. Imenu Henna je bil dodeljen naziv urbs inespugnabilis, to je nepremagljivo mesto. Tudi Bizantinci, ki so leta 535 nasledili Rimljane, so namestili v mesto mo\xc4\x8dno voja\xc5\xa1ko garnizijo. Ko so pri\xc5\xa1li Arabci, je niso izvojevali, a mesto se je vdalo, ko je ostalo zadnja nepremagana to\xc4\x8dka Sicilije. Arabci so mu dali ime Qasr-yannih, kar pomeni Trdnjava Henna. Leta 1087 ga je emir Ibn Hamud izro\xc4\x8dil Normanom, ki so ime "predelali" v Castrogiovanni [kastrod\xc5\xbeov\xc3\xa0ni] in mu s tem dali pomen Janezov tabor. Ime je ostalo do leta 1927, ko je postalo glavno mesto nove pokrajine in je prevzelo starodavno ime Enna.'